## Pravilnik o načinu i rokovima podnošenja akata Povjerenstvu za profesionalne športske klubove

### NN 11/2007 (31.1.2007.), Pravilnik o načinu i rokovima podnošenja akata Povjerenstvu za profesionalne športske klubove

# MINISTARSTVO ZNANOSTI, OBRAZOVANJA I ŠPORTA

**480**

Na temelju članka 39. stavka 3. Zakona o športu (»Narodne novine«, broj 71/06)
ministar znanosti, obrazovanja i športa donosi

## PRAVILNIK

### O NAČINU I ROKOVIMA PODNOŠENJA AKATA POVJERENSTVU ZA PROFESIONALNE ŠPORTSKE KLUBOVE

Članak 1.

Ovim Pravilnikom pobliže se uređuje način i rokovi podnošenja akata Povjerenstvu
za profesionalne športske klubove (u daljnjem tekstu: Povjerenstvo).

Članak 2.

(1) Akte Povjerenstvu podnose profesionalni športski klubovi.
(2) Profesionalni športski klubovi jednom godišnje moraju Povjerenstvu podnositi
sljedeće akte odnosno dokumente:
– račun dobiti i gubitka,
– izvješće o registriranim športašima seniorske momčadi,
– godišnje financijsko izvješće,
– plan poslovanja u idućoj poslovnoj godini,
– revizorsko izvješće,
– izvješće o članovima kluba i članovima tijela kluba.
(3) Izvješće o registriranim športašima seniorske momčadi mora sadržavati:
– ime i prezime, datum rođenja, prebivalište športaša,
– datum registracije i datum sklapanja ugovora o profesionalnom igranju,
– status športaša.

Članak 3.

(1) Obveza dostavljanja računa dobiti i gubitka izvršava se dostavljanjem
revizorskog izvješća koje se izrađuje sukladno odredbama Zakona o reviziji u
roku od 30 dana od dana kada je revizorsko izvješće sastavljeno, ali najkasnije
do 30. rujna u tekućoj godini.
(2) Predmet revizije su financijska izvješća koja se izrađuju sukladno odredbama
Zakona o računovodstvu.

Članak 4.

(1) Godišnje financijsko izvješće je financijsko izvješće koje je profesionalni
športski klub obvezan dostavljati Financijskoj agenciji, odnosno Registru
financijskih izvješća, sukladno odredbama Zakona o registru godišnjih
financijskih izvještaja i Pravilnika o registru godišnjih financijskih izvješća.
(2) Izvješće iz stavka 1. ovoga članka dostavlja se Povjerenstvu u pisanom
obliku na obrascu koji propisuje Pravilnik o registru godišnjih financijskih
izvješća, najkasnije do dana predaje Financijskoj agenciji, odnosno Registru
financijskih izvješća.

Članak 5.

Plan poslovanja u idućoj poslovnoj godini, kao sustavni pisani prikaz planiranih
ciljeva profesionalnog športskog kluba i aktivnosti koje on planira provesti
kako bi ostvarilo postavljene ciljeve, profesionalni športski klub obvezan je
dostavljati Povjerenstvu u pisanom obliku najkasnije prilikom dostavljanja
revizorskog izvješća.

Članak 6.

Osim akata iz članka 2. ovoga Pravilnika športsko dioničko društvo (u daljnjem
tekstu: š.d.d.) mora redovito, bez odgađanja, slati obavijesti o svim važnijim
poslovnim događajima, a osobito o:
– ugovorima koje š.d.d. sklapa sa članovima uprave i nadzornog odbora š.d.d.-a,
osim ugovora o obavljanju poslova članova uprave odnosno nadzornog odbora za
š.d.d.,
– ugovorima koje š.d.d. sklapa s dioničarima š.d.d.-a koji drže najmanje 5 %
dionica š.d.d.-a,
– ugovorima koje š.d.d. sklapa s drugim osobama čije djelovanje može imati
utjecaj na obavljanje djelatnosti š.d.d.-a.

Članak 7.

(1) Š.d.d. je obvezan u tekstu obavijesti iz članka 6. ovoga Pravilnika navesti
točnu i objektivnu informaciju o poslovnom događaju tako da Povjerenstvo može,
temeljem takve informacije, objektivno procijeniti utjecaj poslovnog događaja na
poslovanje š.d.d.-a, a posebno mjesto, vrijeme i sudionike poslovnog događaja te
dokumentaciju koja se odnosi na odgovarajući poslovni događaj, ako takva
dokumentacija postoji.
(2) Prilikom dostavljanja obavijesti iz članka 6. ovoga Pravilnika š.d.d
dostavlja i primjerak ugovora sklopljenog u pisanom obliku, a ako ugovor nije
sklopljen u pisanom obliku, š.d.d. dostavlja sadržaj ugovora.
(3) Š.d.d. na isti način dostavlja i sve dodatke ugovoru, a ako je sklopljen
predugovor, isti se dostavlja uz ugovor.
(4) Ako dokumentacija koja se dostavlja nije uredna ili potpuna, odnosno, ako
dostavljena informacija o poslovnom događaju nije takva da Povjerenstvo može
temeljem iste informacije objektivno procijeniti utjecaj poslovnog događaja na
poslovanje š.d.d.-a, š.d.d. će na poziv Povjerenstva dostaviti dodatna
očitovanja ili dokumentaciju.

Članak 8.

Akti koji se dostavljaju Povjerenstvu, sukladno odredbama ovoga Pravilnika,
dostavljaju se u izvorniku ili javno-bilježničkoj preslici, kao prilog dopisu
kojim se odgovarajući akt podnosi Povjerenstvu.

Članak 9.

Ovaj Pravilnik stupa na snagu osmog dana od dana objave u »Narodnim novinama«.

Klasa: 620-01/06-03/00704
Urbroj: 533-11-07-1
Zagreb, 15. siječnja 2007.

Ministar
**prof. dr. sc. Dragan Primorac**, v. r.

Pravilnik, NN 11/2007-480
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)